मुंबई पर हमला पाकिस्तान के ही आतंकी गुट ने किया था: दुर्रानी
पाकिस्तानके पूर्व राष्ट्रीय सुरक्षा सलाहकार (एनएसए) ने सोमवार को कबूल किया कि मुंबई आतंकी हमला पाकिस्तान के ही आतंकी गुट ने करवाया था। पूर्व एनएसए महमूद अली दुर्रानी ने उस हमले को ‘सीमा पार आतंकवाद का क्लासिक उदाहरण’ बताया। दुर्रानी मुंबई आतंकी हमले के समय पाकिस्तान के एनएसए थे।
दुर्रानी 19वें एशियाई सुरक्षा सम्मेलन में बोल रहे थे। इस सम्मेलन का उद्घाटन रक्षा मंत्री मनोहर पर्रिकर ने किया। दुर्रानी ने अलबत्ता पाकिस्तान सरकार को बचाने की कोशिश की। उन्होंने कहा कि मुंबई आतंकी हमले में पाकिस्तान सरकार का कोई हाथ नहीं था। 26 नवंबर 2008 को पाकिस्तान से आए 10 आतंकियों ने मुंबई में हमले को अंजाम दिया था। उसमें 18 सुरक्षाकर्मियों सहित 166 लोग मारे गए थे। एक आतंकी कसाब को जीवित पकड़ा गया था। दुर्रानी के एक बार फिर यह कबूल करने से पाकिस्तान फिर संकट में है। उसने कुछ दिन पहले ही उस हमले में पाकिस्तानियों का हाथ होने के ठोस सबूत भारत से मांगे हैं। दुर्रानी ने कहा कि जमात-उद-दावा के सरगना हाफिज सईद के खिलाफ भी सख्त कानूनी कार्रवाई होनी चाहिए।
पाकिस्तान ने सोमवार को 85 भारतीय मछुआरों को जेल भेज दिया है। इन्हें रविवार को पाकिस्तान की समुद्री सुरक्षा एजेंसी ने पकड़ा था। पाकिस्तानी अफसरों ने इन मछुआरों की 14 मछलीमार नौकाएं भी जब्त कर लीं। सीनियर पुलिस अफसर शौकत अली ने बताया कि मछुआरों को ज्यूडिशियल मजिस्ट्रेट के सामने पेश किया गया जिसने उन्हें जेल भेज दिया। इससे पहले 27 जनवरी को भी 60 भारतीय मछुआरे पकड़े गए थे। उनकी 10 नौकाएं जब्त कर ली गई थीं।
नई दिल्ली | चीनके मीडिया ने भारत को सलाह दी है कि वह पीओके से गुजर रहे चीन-पाक आर्थिक गलियारे को समर्थन सहयोग दे। उसने दलील दी है कि भारत पीओके को ठीक वैसा ही समझ ले जैसा चीन ताइवान को समझता है। चीन ताइवान को अपना हिस्सा मानता है लेकिन ताइवान और किसी भी देश के बीच होने वाले आर्थिक या कारोबारी मामलों में अड़ंगा नहीं लगाता है। सरकारी ग्लोबल टाइम्स ने लिखा है कि आर्थिक गलियारे से कश्मीर विवाद पर कोई असर नहीं पड़ेगा। चीन का पहले से ही कहना है कि यह भारत और पाकिस्तान के बीच का विवाद है और इन्हीं दो देशों को इसे हल करना है। इसलिए भारत को चाहिए कि वह सीपीईसी के मुद्दे पर लचीला और आशावादी रुख अपनाए। उल्लेखनीय है कि भारत ने चीन पाकिस्तान आर्थिक गलियारे के पीओके से गुजरने पर आपत्ति जताई थी।
भारत का कहना है कि वह भारत का अभिन्न अंग है और उस पर पाकिस्तान का अवैध कब्जा है।
26/11 में कसाब को पाकिस्तानी मान लेने के बाद हुए थे बर्खास्त
मेजर जनरल महमूद अली दुर्रानी 2006 से 2008 तक अमेरिका में पाकिस्तान के राजदूत थे। वे 2008 में पाकिस्तान के राष्ट्रीय सुरक्षा सलाहकार बने। 26 नवंबर 2008 को मुंबई आतंकी हमले के दौरान जीवित पकड़े गए आतंकी अजमल कसाब को उन्होंने पाकिस्तानी बता दिया। इससे नाराज होकर तत्कालीन प्रधानमंत्री यूसुफ रजा गिलानी ने 10 जनवरी 2009 को उन्हें बर्खास्त कर दिया।
सम्मेलन में देश के रक्षा मंत्री मनोहर पर्रिकर ने कहा कि भारत और अफगानिस्तान दोनों ही देश पिछले कई दशकों से छद्म युद्ध का शिकार रहे हैं। उन्होंने आतंकवाद को अंतरराष्ट्रीय सुरक्षा और शांति के लिए एकमात्र खतरा बताया। अफगानिस्तान के राष्ट्रीय सुरक्षा सलाहकार मोहम्मद हनीफ अतमर ने अफगानिस्तान-पाकिस्तान सीमाई इलाकों में आतंकवाद के उभरते अड्डों पर चिंता जताई।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva